Марко Ганчев
Пенсионерите играят на карти

chitanka.info

Пенсионерите играят на карти.

Чернеят се по пейките

в градината срещу нас

като тюлени,

изхвърлени от морето на живота.

Играта е твърде вяла.

Всеки залага своето време

да бъде загубено,

но никой не се блазни да го спечели.

А колко бурна беше играта доскоро!

Гордо шестваха асовете.

Девятките превиваха смирени гърбове,

затаили надежда да станат козове.

Дамите, ах, дамите

между асовете и валетата

как усилваха силните фигури!

Картите бяха добре гланцирани,

не се залепваха една о друга.

Това даваше възможност

бързо да се комбинират

и да бъде бит даже опитен противник.

А сега картите са изтрити.

Познават се откъм гърба

и не е интересно да се играе.

Някой ще изтича до будката

да купи нови карти.

Тя е съвсем близо —

на края на градината…

1970

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.